MODIFICACIÓN DA ORDENANZA FISCAL REGULADORA DO IMPOSTO SOBRE O INCREMENTO DO VALOR DOS TERREOS DE NATUREZA URBANA
ADMINISTRACIÓN LOCAL — Municipal — Pontevedra (Ordenanzas e Regulamentos, 27/07/2022)

O Pleno deste Concello, na sesión ordinaria de data 26.05.2022, aprobou provisionalmente a modificación da ordenanza fiscal reguladora do imposto sobre o Incremento do Valor dos Terreos de Natureza Urbana. Publicáronse anuncios de exposición pública no taboleiro de edictos do Concello, no Boletín Oficial da Provincia (BOP 106 de 03.06.2022) e no Faro de Vigo de 30.05.2022, non presentándose reclamacións durante o prazo conferido ao efecto, polo que se entende elevada a definitiva a aprobación provisional da ordenanza, tal e como se sinalaba no anuncio previo de exposición pública. Isto de conformidade co artigo 17.3 do Texto refundido da lei de facendas locais, aprobado polo Real decreto 2/2004, do 5 de marzo. Polo tanto, segundo o disposto no artigo 17.4 do indicado texto refundido, procédese á publicación do acordo elevado a definitivo e do texto íntegro da ordenanza fiscal definitivamente aprobada para a súa entrada en vigor. Así mesmo o texto íntegro da ordenanza publicarase no apartado “normativa municipal” do menú “transparencia” da sede electrónica do Concello de Pontevedra (sede. pontevedra. gal), de conformidade co establecido no artigo 7 da Lei 19/2013, en relación ao artigo 5.4 da mesma. A parte dispositiva do acordo adoptado polo Pleno deste Concello, na sesión ordinaria de data 26.05.2022, é do seguinte teor literal: “Primeiro.- Acordar a aprobación provisional da modificación da ordenanza fiscal reguladora do imposto sobre o incremento do valor dos terreos de natureza urbana, que se achega como Anexo I á proposta efectuada polo concelleiro de goberno delegado da área de Economía e Facenda, en data 13.05.2022 (CSV: QFOOSW9P9JWRYAQT), en base aos feitos e fundamentos que constan nos informes e demais documentos unidos ao expediente. Segundo.- De conformidade co disposto no artigo 17.1 do Texto refundido da lei de facendas locais, aprobado por Real decreto 2/2004, do 5 de marzo, o presente acordo exporase ao público no taboleiro de anuncios deste Concello durante 30 días hábiles, prazo durante o que, os que teñan a consideración de interesados segundo o artigo 18 do devandito Texto refundido da lei reguladora das facendas locais, poderán consultar o expediente e presentar as alegacións que teñan por convenientes. Así mesmo, procederase á publicación de anuncio desta exposición no BOP e nun dos diarios de maior circulación da provincia, contando o prazo de exposición e de presentación de alegacións desde o día seguinte ao da última das publicacións aludidas. Advertirase expresamente que, de conformidade co artigo 17.3 da devandita Lei, o anuncio de aprobación provisional devirá automaticamente en aprobación definitiva de non presentarse alegacións en prazo, entrando en vigor a modificación da ordenanza logo da publicación íntegra do seu texto no BOP. Terceiro.- Considerar definitivamente aprobada a ordenanza fiscal reguladora do imposto sobre o incremento do valor dos terreos de natureza urbana, no caso de que non se presentasen reclamacións no prazo establecido para elo. Cuarto.- Proceder, unha vez se aprobe definitivamente a modificación da ordenanza, á publicación íntegra do acordo de aprobación, así como o texto íntegro do texto de modificación da ordenanza, no Boletín oficial da provincia, para os efectos da súa entrada en vigor.” O texto íntegro da modificación da ordenanza fiscal definitivamente aprobada é o que a continuación se transcribe: - Exclúese o actual segundo parágrafo do PREÁMBULO da ordenanza fiscal reguladora do IIVTNU, engadindo no seu lugar outro xustificativo dos principios de boa regulación, tal que a súa redacción final será a seguinte: “No uso das facultades concedidas polos artigos 133.2 e 142 da Constitución e 106 da Lei 7/1985, do 2 de abril, reguladora das bases de réxime local, e dos artigos 15.1 e 59.2 do Texto refundido da lei reguladora das facendas locais, aprobado polo Real decreto lexislativo 2/2004, do 5 de marzo, este Concello establece o imposto sobre o incremento de valor dos terreos de natureza urbana, que se rexerá polo disposto na devandita lei e pola presente ordenanza fiscal. Esta ordenanza fiscal é manifestación do exercicio da potestade regulamentaria municipal de acordo cos principios de necesidade, eficacia, proporcionalidade, seguridade xurídica, transparencia e eficiencia. A tal efecto, ditase unha norma, necesaria por mandato legal, pero ao tempo sinxela e proporcional, facilitando aos obrigados tributarios o mellor cumprimento das súas obrigas tributarias, sen cargas tributarias adicionais, e o coñecemento dos seus dereitos e obrigas, o que se traduce en transparencia e seguridade xurídica.” - Substitúese a redacción do artigo 2.2, pola que segue: “Os coeficientes a aplicar sobre o valor do terreo no momento do devengo, aos que se refire o artigo 107.4 do Texto refundido da lei de facendas locais, para cada período de xeración serán os que determine como máximos o dito artigo en cada momento”. - Suprímense os puntos 5 e 7 do artigo 4, e renumérase o punto 6 como punto 5, quedando como segue: “5. Á vista da declaración presentada segundo as normas contidas nos apartados anteriores, practicarase a liquidación que será notificada ao suxeito pasivo con indicación de recursos procedentes, prazos de ingreso e forma de efectuar o ingreso”. - Engádese unha disposición adicional do teor seguinte: A natureza do tributo, a configuración do feito impoñíbel, a determinación dos suxeitos pasivos e da base de tributación, a aplicación de beneficios fiscais, a concreción do período impositivo e o devengo, así coma os réximes de administración e xestión ou calquera outro aspecto dos previstos no artigo 16.1 do Texto refundido da lei reguladora das facendas locais, regularanse en todo o non establecido pola presente ordenanza fiscal, consonte co establecido na subsección sexta da sección terceira do capítulo segundo do título II do Texto refundido da lei reguladora das facendas locais e na restante normativa de aplicación.”. Contra a aprobación definitiva da modificación da ordenanza, poderá interporse recurso contencioso-administrativo ante a Sala do contencioso–administrativo do T. S. X. de Galicia, no prazo de 2 meses a contar desde o día seguinte ó da súa publicación (arts 10 e 46 da Lei 29/1998). Isto sen prexuízo de interpor calquera outro recurso que se entenda máis procedente e sexa conforme a Dereito. O que se fai público en exercicio das funcións conferidas a esta secretaría polo artigo 122.5. d) da Lei 7/1985, e 47 e) do Regulamento Orgánico Municipal do Pleno e das súas Comisións. Pontevedra, ao día da sinatura O Secretario,